Dôvodová správa

A. Všeobecná časť

Dôvodom na vypracovanie predloženého návrhu zákona, ktorým sa mení a dopĺňa zákon  č. 566/2001Z.z. o cenných papieroch a investičných službách a o zmene a doplnení  niektorých  zákonov (zákon o cenných papieroch) v znení neskorších predpisov, je zosúladenie  lehôt súvisiacich so zavedením nového systému evidencie cenných papierov, najmä lehotu  pre začiatok vykonávania činnosti centrálneho depozitára, lehotu pre vykonávanie prevodov zaknihovaných cenných papierov podľa nového systému evidencie, lehotu pre spustenie nového spôsobu zúčtovania a vyrovnania burzových obchodov  a lehotu pre vznik tzv. OTC (t.j. mimoburzového) obchodu s kótovanými cennými papiermi. Ďalším dôvodom na vykonanie navrhovaných zmien je zabezpečenie bezproblémového prechodu na nový systém evidencie cenných papierov, najmä z pohľadu ochrany investorov a práv majiteľov cenných papierov. 

Realizácia predloženého návrhu novely zákona o cenných papieroch si nebude vyžadovať zvýšené výdavky zo štátneho rozpočtu, z rozpočtov obcí a vyšších územných celkov, ani z ostatných rozpočtov patriacich do okruhu verejných rozpočtov. Predložený návrh zákona nebude mať ani vplyv na životné prostredie (environmentálne vplyvy) a rovnako ani vplyvy na nezamestnanosť a na tvorbu pracovných miest. Predložený návrh zákona vzhľadom na predmet jeho úpravy netreba prerokovať v Rade hospodárskej a sociálnej dohody Slovenskej republiky.

Predložený návrh novely zákona o cenných  papieroch je v súlade s Ústavou Slovenskej republiky a tiež s medzinárodnými zmluvami, ktorými je Slovenská republika viazaná. 

DOLOŽKA ZLUČITEĽNOSTI

         návrhu zákona, ktorým sa mení a dopĺňa zákon  č. 566/2001Z.z. o cenných  papieroch  a investičných  službách a o zmene a doplnení  niektorých  zákonov (zákon o cenných papieroch) v znení neskorších predpisov s právom Európskych spoločenstiev a s právom Európskej únie
______________________________________________________________________________

1. Navrhovateľ zákona:

 	Vláda Slovenskej republiky.

2. Názov návrhu zákona:

	Návrh zákona, ktorým sa mení a dopĺňa zákon ktorým sa mení a dopĺňa zákon  č.566/2001Z.z. o cenných  papieroch  a  investičných  službách a o zmene  a doplnení  niektorých  zákonov (zákon o cenných papieroch) v znení neskorších predpisov

3. Záväzky Slovenskej republiky vo vzťahu k Európskym spoločenstvám     
    a Európskej únii:
a)	Problematika návrhu zákona nie je prioritou podľa 
-	Európskej dohody o pridružení,
-	Národného programu pre prijatie acquis communautaire,
-	Partnerstva pre vstup,
-	Prípravy asociovaných krajín strednej a východnej Európy na integráciu do vnútorného trhu Európskej únie (Biela Kniha),
-	screeningu.

b)	Žiadne záväzky zo schválených negociačných pozícií nemajú vzťah k návrhu zákona.

4. Problematika návrhu zákona:
b)  nie je upravená v práve Európskych spoločenstiev,
d)  nie je upravená v práve Európskej únie.

5. Stupeň zlučiteľnosti návrhu zákona s právom Európskych spoločenstiev a právom Európskej únie  :

c) žiadna

	Vzhľadom na to, že problematika návrhu zákona nie je upravená v práve Európskych spoločenstiev ani v práve Európskej únie je vyjadrovanie stupňa zlučiteľnosti návrhu zákona s právom ES/EÚ bezpredmetné. 

6. Gestor:

	bezpredmetné.

7. Účasť expertov pri príprave návrhu zákona:

	Pri príprave návrhu zákona sa nezúčastnili experti.

 B. Osobitná časť

K Čl. I

K bodu 1

Ustanovením nového § 163a sa upravuje povinnosť centrálneho depozitára oznámiť udelenie členstva prvému členovi orgánu dohľadu a účastníkom kapitálového trhu. Uvedený časový údaj je dôležitý pre postup účastníkov kapitálového trhu pri ich komunikácii s centrálnym depozitárom a jeho členmi pri zadávaní pokynov súvisiacich s evidenciou cenných papierov. Okrem toho je uvedený časový údaj - v súlade s navrhovanou úpravou § 170 ods. 2 - rozhodujúci pre začiatok plynutia lehoty, po uplynutí ktorej začne prvý centrálny depozitár vykonávať činnosti podľa zákona, zmení sa spôsob zúčtovania a vyrovnania burzových obchodov a umožní sa otvorenie OTC trhu. Vzhľadom na navrhované Ustanovením nového §163a sa upravuje aj lehota, počas ktorej Stredisko cenných papierov SR bude povinné pokračovať v činnosti podľa doterajších predpisov.
Návrhom sa zároveň prekoná doterajší časový nesúlad medzi realizáciou §163 ods.6 a §163 ods.7 a 8 zákona o cenných papieroch, ktorý spočíva v rozdielne stanovených okamihoch pre vznik oprávnenia začať vykonávať činnosť centrálneho depozitára (nadobudnutím právoplatnosti povolenia na činnosť centrálneho depozitára) a pre zánik spôsobu zúčtovania a vyrovnania burzových obchodov podľa doterajších predpisov ako aj  postupov registrácie záložných práv k cenným papierom (okamihom udelenia členstva prvému členovi centrálneho depozitára). Z tohto dôvodu sa zjednocujú doteraz rozdielne okamihy pre vznik, resp. zánik príslušných skutočností, pričom pre stanovenie tohto okamihu sa uplatňuje zhodná úprava s už platným znením §164 ods.2 (60dní od udelenia členstva prvému členovi centrálneho depozitára).

K bodu 2
V nadväznosti na navrhované zmeny týkajúce sa termínu začatia činnosti centrálneho depozitára a navrhované stanovenie termínu zmeny spôsobu zúčtovania a vyrovnania burzových obchodov sa navrhuje zosúladiť s týmto termínom aj lehotu na otvorenie OTC trhu. Dôvodom je zabezpečenie vyššieho štandardu ochrany investorov, ktorý poskytuje nový systém zúčtovania a vyrovnania burzových obchodov.

K Čl. II

Nadobudnutie účinnosti tohto zákona sa navrhuje dňom jeho vyhlásenia v Zbierke zákonov SR.